
1. CONTEXTUL SOCIAL-POLITIC AL DESFĂŞURĂRII ALEGERILOR

1.1. Caracteristici actuale ale "modelului danez"

"Modelul danez" se întemeiază pe existenţa unor condiţii instituţionale şi istorice specifice, pe instituţii stabile şi pe obţinerea permanentă a unui compromis la nivelul societăţii. După război, în timp foarte scurt, Danemarca a reuşit să se transforme dintr-o societate agrară într-o societate modernă. "Modelul danez" explică faptul că o populaţie de aproape 6 milioane de locuitori, cu o populaţie activă de nici 3 milioane persoane, poate obţine o performanţă industrială şi tehnologică deosebită. Această ţară a reuşit să îmbine un nivel ridicat al protecţiei sociale cu dialogul social, un sistem perfecţionat de protecţie a persoanelor vârstnice cu o economie de piaţă activă, marcată de un liberalism accentuat. "Modelul danez" are la bază "flexisecuritatea", "statul providenţă", ca elemente fundamentale ale consensului social.

În anii '70, economia daneză înregistrase mari dificultăţi legate de deficite şi creşteri ale cheltuielilor publice. În aceste condiţii, soluţia găsită a fost aceea de a aborda frontal problemele. Încă din 1982, guvernele liberale au încercat să lichideze cheltuielile publice, să lanseze o amplă campanie de privatizare şi să introducă o politică activă pe piaţa muncii. Această politică a avut un larg sprijin, obţinut prin consensul tuturor partidelor politice. După 1990, în urma unor dezbateri naţionale, s-a decis că trebuie oprită finanţarea şomajului, dacă se vrea diminuarea acestuia, fiind introdus conceptul de "activizare" a forţei de muncă. "Triunghiul de aur" al "modelului danez" a devenit: flexibilitatea pieţei muncii, protecţia socială generoasă şi politica activă pe piaţa muncii
.

Flexibilitatea locurilor de muncă a dat libertatea angajatorului de a angaja şi concedia, nefiind penalizat, chiar dacă angajatul avea o vechime mai mare de 12 ani. În acelaşi timp, s-a constituit un sistem perfecţionat de reangajare şi recalificare a angajaţilor concediaţi. În perioada şomajului, s-a desfăşurat o politică activă de reintegrare în muncă, "perioada pasivă" fiind de cel mult un an. Perioada de activare dura maximum 3 ani şi implica numeroase obligaţii din partea şomerului. Sistemul de asigurări de şomaj a fost finanţat prin cotizaţii patronale şi salariale, precum şi prin finanţare publică. 

În ultimii ani, "modelul danez" s-a bazat pe o politică macroeconomică sănătoasă şi stabilă, pe un sistem de "flexicuritate" şi o piaţă a muncii descentralizată, cu parteneri sociali responsabili
.

Prin aplicarea "flexisecurităţii" s-a reuşit cuplarea unei mari flexibilităţi a pieţei muncii cu o protecţie socială ridicată şi cu un sistem de inserţie şi formare pentru cei care doresc să lucreze
. Ea s-a bazat pe relaţia "angajator-angajat", o relaţie întemeiată pe cointeresare reciprocă (de tip win/win). Pentru a stimula angajarea pe piaţa muncii, a fost redusă perioada acordării alocaţiilor de şomaj. În acelaşi timp, schimbarea locului de muncă, aproape anual, a devenit un fenomen obişnuit în Danemarca, mai ales în condiţiile manifestării concurenţei crescute şi mondializării. În prezent, anual, dispar aproape 300.000 de locuri de muncă, dar apar mult mai multe locuri de muncă noi.

"Statul providenţă" danez funcţionează pe sistemul redistribuirii resurselor, pe principiul universalităţii aplicării lui şi pe cel al compensării. Modelul danez este caracterizat deci de o dualitate fundamentală care derivă din  combinarea sectorului public, care este responsabil de asigurarea majorităţii serviciilor sociale (sănătate, educaţie etc.) cu o atitudine liberală în funcţionarea economiei de piaţă. În sistemul danez, regulile sunt fixate prin dialog permanent, prin acorduri stabilite între angajator şi salariat
. Încă din 1899, când s-a semnat primul acord, "acordul din septembrie", convenţiile colective de muncă au fost negociate între federaţia sindicală şi reprezentanţii patronatului. 

Convenţiile colective de muncă sunt negociate anual cu partenerii sociali, majoritatea salariaţilor fiind sindicalizată. Conform studiilor realizate de OCDE, Danemarca este una dintre ţările care au un nivel scăzut de reglementare guvernamentală a pieţei muncii. În acest context, negocierile permit adaptarea rapidă a salariilor şi condiţiilor de muncă la nevoile specifice fiecărui sector.

Specialiştii au afirmat că, în viitor, acest model se va confrunta cu mari provocări determinate de îmbătrânirea populaţiei, de rata scăzută a activităţii imigranţilor, de intrarea lentă a tinerilor pe piaţa muncii, de nevoia activării populaţiei vârstnice. Elementele esenţiale vor fi în continuare rata şomajului şi creşterea economică, ce va deveni "al patrulea element" care va completa "triunghiul de aur"
 al modelului actual.

În viitor, "modelul danez" va fi rezultatul adaptării specifice ale unor elemente ale structurilor economice, sociale şi politice
. Conform opiniei analiştilor, "modelul danez" este posibil datorită unei reforme profunde a statului realizate prin descentralizare şi o gestionare eficientă. Un rol important îl are cultura încrederii reciproce între părţile aflate în dialog şi managementul participativ
. De exemplu, conform Legii din 1998, în 271 municipalităţi ale Regatului funcţionează "consilii ale seniorilor" formate din 7 membri cu vârste de peste 60 de ani. Aceste consilii consultative, alese prin vot direct, au un rol important în luarea deciziilor. Se acordă o atenţie deosebită politicilor de prevenţie şi sănătate, precum şi accesului persoanelor vârstnice la serviciile publice. Numeroase asociaţii (în special DaneAge, care are 500.000 de membri) militează pentru protejarea intereselor persoanelor în vârstă. Specialiştii apreciază că acestea reprezintă un actor social important, ca şi sindicatele.

Pe 4 aprilie 2006, guvernul danez a prezentat un proiect de reformă a sistemului de protecţie socială care conţinea 50 de propuneri concrete, prin care, până în anul 2025, va creşte numărul celor angajaţi cu 125.000 persoane, iar până în 2040 cu încă 150.000 persoane. Propunerile au fost elaborate de o Comisie specială, înfiinţată în anul 2003, care a desfăşurat o amplă dezbatere publică referitoare la viitorul "modelului danez". Comisia a colaborat cu Consiliul pentru studierea globalizării (înfiinţat în aprilie 2005) şi cu Comisia pentru formarea continuă (înfiinţată în 2004). În luna iunie 2007, guvernul danez a invitat toate partidele politice la negocieri, pentru a obţine un consens politic amplu asupra acestei reforme. Obiectivele prioritare ale reformei sunt: investirea în viitorul ţării prin finanţarea cercetării şi dezvoltării, creşterea perioadei de activitate pe piaţa muncii a tinerilor şi imigranţilor. Scopul fundamental al reformei este acela de a menţine Danemarca pe primele locuri în lume în ceea ce priveşte creşterea economică, cercetarea şi inovaţia.

Negocierile au fost până în prezent dificile, social-democraţii criticând pachetul de reforme. Conform sondajelor de opinie, două treimi din populaţie se opuneau schimbării sistemului,  însă guvernul a reuşit să convingă populaţia de necesitatea acestor schimbări.

"Miracolul danez" evidenţiază faptul că s-au produs schimbări în ceea ce priveşte clivajele politice şi sociale tradiţionale, având ca rezultat o complementaritate unică a liberalismului cu socialul
. Conform opiniei specialiştilor, acest model implică o coerenţă societală solidară şi un pragmatism accentuat, specifice societăţii daneze
. Un rol important îl are încrederea danezilor în rezultatele economice, sociale, politice ale comunităţilor în care trăiesc şi în cadrul cărora participă la luarea deciziilor
. Gradul ridicat de civism specific culturii daneze, spiritul colectivist şi mobilizarea individuală explică şi ele rezultatele economico-sociale actuale
.

"Modelul danez" este, aşadar, rezultatul manifestării unor valori specifice, precum universalismul, responsabilitatea, solidaritatea şi pragmatismul, asimilate profund, la nivel individual şi instituţional. El este rezultatul funcţionării coerente a ansamblului societăţii. Coerenţa normativă şi instituţională sunt sursa succesului economico-social, a ceea ce analiştii numesc "miracolul danez".

1.2. Strategia daneză pentru integrare în economia      mondială

Strategia daneză pentru integrarea în economia mondială, intitulată "Progres, Inovaţie şi Coeziune", elaborată în anul 2005, a menţionat că obiectivul dezvoltării viitoare a Danemarcei va fi menţinerea poziţiei actuale, printre cele mai bogate ţări din lume, dar şi consolidarea coeziunii sociale
. Strategia a cuprins 350 iniţiative specifice care vor antrena programe de educaţie şi cercetare, de protecţie socială şi integrare a imigranţilor.

Guvernul danez a acţionat astfel încât să elaboreze o strategie creatoare şi pozitivă faţă de exigenţele globalizării, capabilă a realiza reformele necesare şi pregătirea societăţii pentru viitor
. Conform poziţiei guvernului, globalizarea a impus o capacitate deosebită de adaptare la schimbări, cât şi asigurarea resurselor umane necesare, la toate nivelele societăţii daneze. 

Guvernul danez a elaborat programe speciale de formare şi educaţie pe tot parcursul vieţii, stimulând cercetarea şi dezvoltarea (prin alocarea a 3% din PIB, până în anul 2010). 

În cadrul Consiliului pentru mondializare, întreaga societate va trebui să dezbată provocările cu care se va confrunta Danemarca în viitor şi să stabilească priorităţile şi reformele necesare. Consiliul a propus şi va propune iniţiative concrete pentru ca Danemarca să se adapteze concurenţei impuse de globalizare.

În domeniul educaţiei, se va urmări creşterea numărului absolvenţilor învăţământului superior, prin finanţarea universităţilor care obţin rezultate concrete în integrarea rapidă a studenţilor şi pregătirea lor multidisciplinară. Un rol deosebit îl va avea reevaluarea programelor pentru învăţământul superior, conform normelor internaţionale. Orice tânăr ar trebui integrat într-un program de educare legat de provocările globalizării şi va trebui să aibă posibilitatea de a beneficia de un stagiu de pregătire în străinătate. O atenţie deosebită se va acorda educării pe tot parcursul vieţii şi, de aceea, în martie 2006, guvernul a elaborat un program de formare continuă a adulţilor. 

Conform strategiei, un alt sector care este necesar să fie mult mai dinamic este cel al cercetării, care trebuie să fie în pas cu concurenţa pe plan mondial. Cercetării şi dezvoltării li se vor acorda 3% din PIB, până în anul 2010, finanţându-se programe de cercetare strategică. Se va realiza, mai ales, creşterea numărului de cercetători, prin dublarea numărului de studenţi doctoranzi. În acest demers, un rol deosebit îl vor avea şi companiile private care ar trebui să aibă legături mult mai strânse cu universităţile.

1.3. O guvernare stabilă şi eficientă

În perioada 2005-2007, guvernul danez a fost condus de Anders Fogh Rasmussen, liderul Partidului Liberal, aflat în această poziţie din anul 2001. Guvernul de coaliţie  a fost compus din miniştri liberali şi conservatori, fiind susţinut şi de Partidul Poporului (de extremă-dreapta), pentru a asigura, astfel, majoritatea parlamentară.

Datele statistice pun în evidenţă faptul că bilanţul socio-economic al guvernării este unul deosebit de pozitiv: o creştere a economiei de 3,5%  şi a exporturilor de 11,5%, în 2006, combinate cu o rată a şomajului de 3,3% din populaţia activă (cea mai scăzută din ultimii 33 ani). Această performanţă a fost rezultatul aplicării sistemului de "flexicuritate" care a combinat flexibilitatea angajării cu acordarea unor alocaţii de şomaj numai dacă şomerii au acceptat posturile propuse. Danemarca se confruntă însă cu o penurie a forţei de muncă de înaltă calificare, ceea ce ar putea duce la încetinirea creşterii economice.

În acelaşi timp, Primul ministru a trebuit să menţină sistemul de protecţie socială, pentru a evita radicalizarea şi ascensiunea forţelor politice de stânga. În acest context, scăderea impozitelor pe marile venituri (de la 60% la 40%), susţinută de conservatori, ar reprezenta o schimbare importantă, dar ar nemulţumi forţele politice de stânga şi Partidul Poporului.

Guvernul a anunţat un plan de reducere anuală a impozitelor (cu 1,34 miliarde  euro), începând cu 2008, dar acest plan va fi însoţit de o creştere a taxelor pe energie, pentru a nu afecta calitatea serviciilor publice. În acest context, temele importante ale campaniei electorale au fost viitorul "statului providenţă" şi reforma sistemului de protecţie socială.

Opoziţia a acuzat guvernul că nu a rezolvat problema inegalităţilor sociale şi problemele ecologice. Ea a promis creşterea cheltuielilor bugetare (cu 1,6 miliarde euro), pentru a-l consolida, şi s-a opus iniţiativei de scădere a impozitelor. Partidul social-democrat s-a opus, de asemenea, politicii restrictive faţă de imigranţi (mai ales faţă de cei irakieni) şi tendinţei extremei drepte de a "purifica atmosfera" în Danemarca.

Conform declaraţiilor Primului ministru, Danemarca a avut, în perioada 2001-2007, o perioadă de progres şi stabilitate, cu un nivel ridicat de ocupare a forţei de muncă. El a cerut electoratului reînnoirea mandatului şi acordarea încrederii pentru perioada următoare.

Analiştii susţin că alegerile anticipate au reprezentat o încercare de a obţine o majoritate parlamentară fără sprijinul formaţiunii de extremă dreapta care se opune unei politici adecvate de acceptare a imigranţilor. Anders Fogh Rasmussen a mizat pe  Noua Alianţă de centru-dreapta, creată de foarte popularul deputat european Naser Khader. Noua Alianţă a afirmat că va promova o mai bună integrare a imigranţilor, consolidarea rolului Danemarcei în Uniunea Europeană şi un impozit unic pe venit de 40%. Analiştii au apreciat că această formaţiune politică ar putea obţine un rol important pe scena politică daneză.

Sondajele de opinie au arătat că electoratul doreşte un guvern mai centrist, respingând o variantă de stânga
. În acelaşi timp, electoratul dorea conservarea sistemului de protecţie socială, fără a schimba actuala configuraţie politică.

Principalele formaţiuni politice reprezentate în Parlament în perioada 2005-2007 au fost următoarele:

· Partidul Liberal (V), partid majoritar, condus de Primul ministru, Anders Fogh Rasmussen, care a deţinut 52 mandate;

· Partidul Social-Democrat (SD) principala formaţiune de opoziţie, condusă, din 2005, de Helle Thorning-Schmidt, cu 47 mandate;

· Partidul Poporului (DF), formaţiune de extremă-dreapta, condusă de Pia Kjaersgaard. A deţinut 23 mandate şi a susţinut coaliţia guvernamentală;

· Partidul Conservator (KF), membru al coaliţiei guvernamentale a deţinut 18 mandate;

· Partidul radical-liberal (RV), o formaţiune de opoziţie, condusă de Marghrette Vestager, a avut 17 mandate;

· Partidul Socialist Popular (SF), formaţiune politică de opoziţie, formată din socialişti şi ecologişti, condusă de Villy Sovndal. A deţinut 11 mandate;

· Lista Unită (E) este o alianţă a Partidului Comunist (DKP), a Partidului muncitorilor socialişti (SA) şi a Stângii socialiste (VS). Ea este condusă de un comitet executiv format din 25 persoane. A avut 6 deputaţi în Parlament;

· Centrul Democrat (CD) a fost reprezentat de un deputat: Louise Frevert.

Primul ministru liberal, Anders Fogh Rasmussen, a anunţat pe 24 octombrie 2007, în Parlament, că se vor desfăşura alegeri legislative anticipate, dar că, în timpul campaniei electorale, guvernul va fi în activitate
.

2. ALEGERILE LEGISLATIVE - 13 NOIEMBRIE 2007

2.1. O campanie electorală polarizată 

Campania electorală a fost dominată de politica referitoare la refugiaţi ca şi de tema viitorului "statului providenţă" şi a sistemului protecţiei sociale. Sistemul actual a fost susţinut de social-democraţi şi celelalte forţe ale opoziţiei (patru partide de centru-stânga), în timp ce guvernul a cerut reforma acestuia.

Pe 1 noiembrie 2007, s-a desfăşurat confruntarea electorală dintre liberalul Anders Fogh Rasmussen şi Helle Thorning-Schmidt, reprezentanta opoziţiei. În urma confruntării, 53% din cei chestionaţi au susţinut menţinerea lui Anders Fogh Rasmussen în funcţie, iar 36% l-au preferat pe adversarul acestuia.

Naser Khader, liderul Noii Alianţe s-a arătat deschis colaborării cu Partidul Conservator cu care a împărtăşit o viziune pozitivă referitoare la stat, la învăţământ, justiţie şi imigranţi. Noua Alianţă, partidul de centru-dreapta condus de Naser Khader, a solicitat o reformă fiscală prin care să se promoveze un impozit unic pe venit. Acest partid a criticat politica economică a Partidului social-democrat, pe care l-a considerat "iresponsabil", şi atitudinea din timpul crizei provocate de caricaturile referitoare la profetul Mahomed, publicate la 30 septembrie 2005, de cotidianul Jyllands Posten.

Social-democraţii au criticat politica ţării faţă de implicarea în Irak şi au cerut crearea unei comisii de anchetă pe această problemă.

În campania electorală, miza principală a fost găsirea celor mai bune coaliţii de guvernare şi mai puţin programele electorale. Extrema dreaptă, reprezentată de Partidul Popular Danez, partid aflat la guvernare, a promovat o politică anti-imigranţi, opunându-se, în special, imigranţilor de confesiune musulmană, faţă de care Danemarca duce deja o politică restrictivă. 

Lupta electorală a fost foarte strânsă, astfel încât, înaintea alegerilor, coaliţia aflată la guvernare se afla aproape la egalitate cu forţele de opoziţie.

2.2. Rezultatele alegerilor şi semnificaţia lor politică

Pe 13 noiembrie 2007, danezii au fost chemaţi să aleagă noii membri ai Parlamentului (Folketing), prin desfăşurarea unor alegeri legislative anticipate. În Parlamentul unicameral danez sunt aleşi 179 de membri, pentru un mandat de 4 ani, prin scrutin proporţional (metoda Sainte-Lagüe). Provinciile Groenlanda şi Insulele Feroe au câte 2 reprezentanţi în Parlament. Cele 175 locuri sunt repartizate pe cele 3 regiuni ale Regatului: Copenhaga, Jutland şi Insule. Aceste regiuni sunt subîmpărţite în 3 circumscripţii urbane şi 7 rurale.

Conform rezultatelor oficiale ale alegerilor legislative desfăşurate la 13 noiembrie 2007, coaliţia guvernamentală a obţinut victoria electorală şi o majoritate absolută în Parlament (un rol deosebit a avut votul din Insule). 

Primul ministru, Anders Fogh Rasmussen, a cerut o largă cooperare în noul Parlament. În acelaşi timp, el a precizat că în guvernare vor fi implicate partidele care l-au susţinut ca prim-ministru în campania electorală (Partidul Poporului Danez şi partidul Noua Alianţă, condus de liderul siriano-palestinian Naser Khader).

Conform opiniei analiştilor, victoria electorală a liberalilor a fost obţinută datorită excelentului bilanţ economic al guvernărilor anterioare. Electoratul a considerat că această continuitate va fi garantul stabilităţii economice
.

După anunţarea rezultatelor alegerilor, Anders Fogh Rasmussen a afirmat că partidul său liberal de centru-dreapta a obţinut o victorie istorică, întrucât a fost confirmat, a treia oară consecutiv, ca prim partid al ţării. El a subliniat că este o victorie istorică pentru Danemarca şi pentru partid
. 

Conform rezultatelor finale
, repartiţia mandatelor este următoarea:

	Formaţiunea politică
	Procentaj
	Mandate
	Diferenţă faţă de scrutinul din 2005

	Partidul Liberal (V)
	26,3
	46
	- 6

	Partidul Social-democrat (SD)
	25,5
	45
	- 2

	Partidul Poporului Danez (DF)
	13,8
	25
	+ 1

	Partidul Socialist Popular (SF)
	13
	23
	+ 12

	Partidul Conservator (KF)
	10,4
	18
	-

	Partidul Radical-liberal (RV)
	5,1
	9
	- 8

	Noua Alianţă (Y)
	2,8
	5
	+ 5

	Unitate Alianţa roşu/verde (E)
	2,2
	4
	- 2

	Partidul Creştin Popular
	0,9
	0
	-


Insulele Feroe

	Partidul Republican
	25,5
	1
	-

	Partidul Uniunii
	23,5
	1
	-


Rata de participare a fost de 86,53%.

Rezultatele alegerilor legislative arată că partidele care au format anterior coaliţia guvernamentală (Partidul Liberal, Partidul Conservator şi Partidul Poporului Danez) au obţinut împreună 50,5% din voturi şi 89 mandate în Parlament. 

Cele 4 formaţiuni politice ale opoziţiei (Partidul Social-democrat, Partidul Radical Liberal, Lista Unită şi Partidul Socialist Popular) au obţinut 45,8% şi 81 mandate în Parlament.

Partidul Noua Alianţă, condus de Naser Khader, a obţinut doar 2,8% din voturi, respectiv 5 mandate.

Partidele de centru-dreapta se vor menţine, aşadar, la guvernare, în timp ce partidele de stânga s-au radicalizat, prin creşterea forţei politice a Partidului Socialist (+ 12 mandate). 

Preşedintele Partidului Social-Democrat, Helle Thorning-Schmidt, liderul opoziţiei daneze, a recunoscut înfrângerea sa la alegeri, afirmând că şi-ar fi dorit o mai mare adeziune a electoratului. Ea şi-a exprimat încrederea că va putea obţine victoria la următoarele alegeri.

Creşterea participării la vot (+2,1% faţă de scrutinul din 2005) a arătat că miza alegerilor a fost percepută ca foarte importantă de către electorat. Deşi înaintea alegerilor cele două forţe politice de centru-dreapta şi de stânga erau aproape egale, în final, Primul-ministru a reuşit să convingă danezii să reacorde încrederea în coaliţia care le-a oferit 6 ani de creştere economică şi stabilitate. 

Câştigătorul detaşat al alegerilor este Anders Fogh Rasmussen, actualul Prim-ministru al Danemarcei. În vârstă de 55 ani, Anders Rasmussen a intrat în politică în anul 1978. El a fost ministru în guvernul Poul Sclüter (1987-1992), iar în anul 2001 a devenit liderul Partidului Liberal, câştigând alegerile legislative de trei ori consecutiv.

Imediat după alegeri, Anders Fogh Rasmussen nu a exclus o alianţă cu partidul lui Naser Khader, de orientare centristă, dar Partidul Popular a manifestat mari rezerve faţă de această alternativă.

Încă din campania electorală, Partidul Popular Danez a pus condiţii de colaborare legate de scăderea impozitelor. Partidul şi-a păstrat cele 24 locuri în Parlament, consolidându-şi poziţia de a treia forţă politică în forumul legislativ. 

Victoria electorală a liberalilor va duce la formarea unui guvern heteroclit în care, pe lângă Partidul Liberal de centru-dreapta, se va afla în continuare un partid de extremă-dreapta, Partidul Populist. Formaţiunea Noua Alianţă, ce va susţine interesele imigranţilor, va încerca să susţină guvernul. În acest context, noua majoritate parlamentară ar putea antrena dificultăţi de guvernare
. Unii analişti prevăd, în această situaţie, disfuncţionalităţi importante, care ar putea duce la alegeri chiar peste un an
.

Primul ministru a anunţat deja că va dori să obţină sprijinul Parlamentului pentru cele cinci reforme de fond anunţate înaintea alegerilor
. Proiectul de lege referitor la imigranţi stabileşte condiţii şi cote de acceptare ale acestora. 

